b'\n_START_ARTICLE_\nJure Zdovc\n_START_SECTION_\nIgralska kariera\n_START_PARAGRAPH_\nJure Zdovc sodi med najuspe\xc5\xa1nej\xc5\xa1e slovenske in evropske ko\xc5\xa1arkarje. Za \xc4\x8dasa svoje igralske kariere je igral za razli\xc4\x8dne klube doma in v tujini ter z njimi osvajal lovorike tako na dr\xc5\xbeavnih kot tudi mednarodnih ravneh. Predvsem pa je bil pripadnik vrhunske generacije iz Jugoslavije, ki je kraljevala v evropski ko\xc5\xa1arki ob prehodu iz 1980. v 1990. leta, generacije, ki je osvajala medalje na vseh najve\xc4\x8djih tekmovanjih od OI 1988 do razpada skupne dr\xc5\xbeave. V tistem \xc4\x8dasu je vsekakor sodil med najbolj\xc5\xa1e obrambne igralce Evrope.\n_START_SECTION_\nKlubi\n_START_PARAGRAPH_\nKot mladinec je Jure za\xc4\x8del igrati ko\xc5\xa1arko za  Comet v Slovenskih Konjicah. Kasneje je profesionalno igral za klube Olimpija Ljubljana, kjer je bil med letoma 1984 in 1991. Tega leta se je iz Ljubljane preselil v Italijanski  Virtus Bologna, nato v francoski CSP Limoges, pa gr\xc5\xa1ki Iraklis BC. Sledile so nato \xc5\xa1e naprej \xc5\xa1tevilne selitve, in sicer v Paris Basket, nato Panionios, pa v  Split ter Geoplin Slovan._NEWLINE_ _NEWLINE_Med igranjem za Olimpijo je dvakrat osvojil Slovensko ko\xc5\xa1arkarsko prvenstvo, trikrat Slovenski ko\xc5\xa1arkarski pokal ter leta 2002 Jadransko ligo._NEWLINE_Z Limogesom je leta 1993 osvojil naslov Evropski klubski ko\xc5\xa1arkarski pokal, naslov prvaka Evrolige ter naslov francoskega prvaka. Leta 1997 je s klubom Paris Racing \xc5\xa1e enkrat osvojil naslov francoskega klubskega prvaka.\n_START_SECTION_\nKlubi\n_START_PARAGRAPH_\nV sezoni 2007/2008 je bil Jure Zdovc trener bosansko-hercegovskega kluba KK Bosna Sarajevo s katerim je tudi osvojil dr\xc5\xbeavno prvenstvo BiH._NEWLINE_Decembra 2008 je prevzel trenersko mesto pri Unionu Olimpiji, kjer je zamenjal Aleksandra D\xc5\xbeiki\xc4\x87a. Olimpijo je popeljal do gladkega naslova dr\xc5\xbeavnega prvaka, saj so v finalu na tri tekme premagali Helios Dom\xc5\xbeale s 3:0 v zmagah in slavili \xc5\xa1tirinajsti zaporedni naslov dr\xc5\xbeavnega prvaka. Aprila 2011 je odstopil z mesta trenerja Olimpije, nadomestil ga je dotedanji pomo\xc4\x8dnik trenerja Miro Alilovi\xc4\x87. Junija 2011 je prevzel mesto glavnega trenerja v ruskem klubu Spartak Sankt Peterburg. V sezoni 2011/12 je bil izbran za najbolj\xc5\xa1ega trenerja evropskega pokala. Klub je vodil do leta 2013, ko je prevzel tur\xc5\xa1ki Royal Hal\xc4\xb1 Gaziantep._NEWLINE_Od konca leta 2015 je vodil gr\xc5\xa1ki AEK iz Aten kjer je zamenjal hrva\xc5\xa1kega trenerja Dragana \xc5\xa0akoto. Na tej klopi je ostal do marca 2017, ko je bil odpu\xc5\xa1\xc4\x8den po izpadu v osmini finala lige prvakov. Na zadnji tekmi je bil tudi izklju\xc4\x8den ker se je preve\xc4\x8d razburil zaradi sodni\xc5\xa1ke odlo\xc4\x8ditve.\n_START_SECTION_\n2009: Slovenija prvi\xc4\x8d\n_START_PARAGRAPH_\nKot selektor slovenske reprezentance je \xc5\xbee na svojem prvem tekmovanju, EP 2009 na Poljskem, izbrano vrsto popeljal do najve\xc4\x8djega uspeha, saj se je Slovenija takrat prvi\xc4\x8d uvrstila v polfinale kateregakoli od najpomembnej\xc5\xa1ih ko\xc5\xa1arkarskih turnirjev. Po koncu turnirja je odstopil z mesta selektorja, zamenjal ga je Memi Be\xc4\x8dirovi\xc4\x87.\n_START_SECTION_\n2014-15: Slovenija drugi\xc4\x8d\n_START_PARAGRAPH_\nJanuarja 2014 je ponovno prevzel vodenje slovenske reprezentance, zamenjal je Bo\xc5\xbeidarja Maljkovi\xc4\x87a. Na svetovnem prvenstvu v \xc5\xa0paniji je leta 2014 osvojil odli\xc4\x8dno sedmo mesto. Na EP2015 se je slovenska reprezentanca uvrstila med 16 najbolj\xc5\xa1ih ekip in izpadla proti Latviji, kar je Jure Zdovc ocenil kot neuspeh.\n_START_SECTION_\nPriznanja\n_START_PARAGRAPH_\nLeta 2015 je bil sprejet v Hram slovenskih \xc5\xa1portnih junakov.'